Sinéad O'Connor

**Shuhada' Sadaqat** (previamente **Magda Davitt**; nacida **Sinéad Marie Bernadette O'Connor**; ), conocida profesionalmente como **Sinéad O'Connor**, foiuna cantante y compositora irlandesa qu'empezó a tener nomadía dende finales de la década de 1980 col so discu debut *[[The Lion and the Cobra]]*. O'Connor llogró un ésitu mundial en 1990 cola versión de la canción de Prince *[[Nothing Compares 2 U]]*.

Dende entóncenes, a la par que facía la so carrera musical, foi parte de delles polémiques, por mor de les sos opiniones y fechos, como por exemplu la so ordenación como sacerdotesa magar ser una muyer de tradición cristiano católica, y les sos fuertes opiniones esplícites sobre la relixón organizada, los derechos de la muyer, la guerra y los abusos infantiles.

Amás de nueve discos, el so trabayu inclúi abondosos singles, canciones pa películes, collaboraciones con otros artistes y apaiciones en conciertos benéficos.

## Primeros años
Sinéad O'Connor nació en Glenageary nel condáu de Dublín y llamáronla asina por Sinéad de Valera, la muyer del presidente irlandés Éamon de Valera y madre del médicu qu'aidó na so nacencia, y por Santa Bernadette de Lourdes. Ye la tercera de cinco hermanos, siendo estos Joseph, Eimear, John, and Eoin O'Connor. El primeru, Joseph O'Connor, ye novelista.

Los sos pas son Sean O'Connor, un inxenieru estructural que se convirtió llueu n'abogáu y presidente del *Divorce Action Group* ("Grupu d'Aición de Divorciu"), y Marie O'Connor. La pareya casó mozo y tuvieron una rellación problemática, separtándose cuando Sinéad tenía ocho años. Los trés fíos más grandes marcharon pa cola madre, au O'Connor diz que sufrieron abusos físicos frecuentes. La so canción *Fire on Babylon* trata sobre los efeutos que tuvo l'abusu infantil nella, y enfótase constantemente na defensa de los neños maltrataos. Los esfuercios de Sean O'Connor p'asegurase la custodia de los fíos nun país que negaba davezu la custodia al proxenitor masculín y prohibía'l divorciu, motivó-y p'algamar la presidencia del *Divorce Action Group* y convertise en voceru destacáu. Llegó a aldericar inclusive cola so muyer sobro'l tema nun programa de radio.

En 1979, O'Connor dexó la madre y marchó vivir pa col padre y la so nueva muyer. Sicasí, a los 15 años, por mor de furtos en tiendes y de deserción escolar, lleváronla a ingresar per dieciocho meses nun reformatoriu, nel Centru de Formación Grianán, unu de los Magdalene Asylum, escueles dirixíes poles Hermanes de Nuestra Señora de la Caridá. Foi ellí onde medró na escritura y na música, anque frustrada pola conformidá impuesta. Ellí, los estudiantes maquileros yeren llevaos dormir al sanatoriu llenderu, una esperiencia sobre la que más llueu diría que «Yo nunca nun esperimenté –y probablemente más nunca esperimentaré- una medrana tala nin horror nin agonía sobre más nada».

Ún de los voluntarios nel Grianán yera la hermana de Paul Byrne, batería de la banda In Tua Nua, qu'ascuchó a O'Connor cantar *Evergreen*, canción de Barbra Streisand. Grabó una canción con ellos titulada *Take My Hand* pero decidieron que nun podía xunise a la banda porque yera mui moza (daquella, 15 años).

En 1983, el so padre mandóla al Newtown School, un internáu esclusivu cuáqueru en Waterford, colexu con una atmósfera más permisiva que'l Grianán. Cola aida y el puxu del Joseph Falvey, el so profesor de llingua irlandesa, grabó una maqueta de cuatro canciones, con dos canciones versionaes y les otres dos propies d'ella, qu'apaeceríen nel so primer discu.

Por un anunciu qu'inxertó na revista *Hot Press*, a mediaos de 1984, pudo conocer a Colm Farrely. Xuntos atroparon más xente y formaron una banda nomada Ton Ton Macoute. La banda treslladóse a Waterford per pocu tiempu, mientres O'Connor estudiaba nel colexu Newtown, pero abandonólu ensiguida y siguiólos hasta Dublín, onde les sos actuaciones recibieron crítiques positives. L'interés de Farrelly poles músiques del mundu inspiró'l son de la banda, anque la mayoría del so públicu piensa que'l rasgu más destacáu d'ellos yera la manera de cantar de Sinéad O'Connor y la so presencia nel escenariu.

El 10 de febreru de 1985 muerre n'accidente de coche la madre d'O'Connor, fechu que la dexa enforma cuitada magar la so rellación tirante. Llueu d'esto dexa la banda, que permaneció xunida magar les declaraciones contraries d'O'Connor n'entrevistes posteriores, y treslladóse pa Londres.

## Carrera musical

### Años 80
Los díes d'O'Connor como cantante en Ton Ton Macoute llamó l'atención de la industria discográfica, y foi contratada finalmente por Ensign Records. Tuvo como manager a Fachtna O'Ceallaigh, antiguu direutor de Mother Records, discográfica creada por U2. Xusto depués de ser contratada, O'Connor embarcóse nel so primer gran trabayu, que foi poner voz na canción *Heroine*, escrita xunto al guitarrista de U2, The Edge, pa la banda sonora de la película *Captive*. O'Ceallaigh, que fore despidíu por U2 por quexase d'ellos nuna entrevista, tenía'l vezu de ser enforma francu nos sos puntos de vista sobre la música o política, vezu qu'adoptaría tamién O'Connor; asina, la irlandesa defendió les aiciones del IRA Provisional, y dixo que la música de U2 yera "grandona". Mas sero desdíxose de los comentarios sobre l'IRA diciendo que taben basaos en tontaes, y qu'ella yera "bien moza p'atalantar afayadizamente la difícil situación d'Irlanda del Norte".

Les coses yeren tamién polémiques nel estudiu. Sinéad empareyóse col veteranu productor Mick Glossop, del que se burllaría públicamnete más tarde. Teníen diferentes visiones sobre'l so discu debut y les grabaciones feches foron refugaes depués de cuatro meses de trabayu. Demientres quedó embaranzada de John Reynolds, el so batería (que marchó tocar a la banda Transvision Vamp). Por mor sobre too de la llabia d'O'Ceallaigh, la discográfica permitió qu'O'Connor produciera'l so propiu álbum, magar daquella tuviere 20 años y tuviere embaranzada de siete meses.

*The Lion and the Cobra* nun foi recibíu mui bien pola corriente dominante de la música pop, pero l'álbum llegó a ser discu d'oru y foi nomada nos Grammy (Meyor voz femenina de rock). El single *Mandinka* foi tou un ésitu nes radios universitaries de los Estaos Xuníos, y *I Want Your (Hands on Me)* tuvo tamién una bona acoyida tanto nos ambientes universitarios como urbanos col remix fechu pol raperu MC Lyte. Na so primer apaición na televisión norteamericana, O'Connor cantó *Mandinka* nel programa "Late Night with David Letterman", en 1988. La canción *Troy* publicóse tamién como single nel Reinu Xuníu y n'Irlanda. Un remix disco d'ésta convertiríase nun hit dance perimportante nos EXA en 2002.

### Años 90
Los dos primeros discos d'O'Connor (*The Lion and the Cobra*, de 1987, y *I Do Not Want What I Haven't Got*, de 1990) llamaron enforma l'atención y consiguió munches crítiques positives. Afalagóse la so voz y les sos canciones orixinales. Emponderóse tamién el so aspeutu: la so cabeza afaitada como seña d'identidá, davezu con una espresión enfadada, y vistida a vegaes con ropa poco corriente nin atopadizo.

En 1989 O'Connor xuntóse con Matt Johnson, líder del grupo The The, como vocalista invitada nel álbum *Mind Bomb*, faciendo un dúu en *Kingdom of Rain*.

Nel álbum *I Do Not Want What I Haven't Got* apaez el so ésitu internacional *Nothing Compares 2 U*, una versión de la canción escrita por Prince y grabada y producida orixinalmente pola banda d'ésti, The Family. La canción taba sofitada amás pol videu antolóxicu fechu por John Maybury, que consistía práuticamente nun planu de la cara de Sinéad cantando la canción, y se convirtió nun ésitu a nivel mundial, algamando'l númberu 1 en bien de países. N'Irlanda algamó'l primer puestu en xunetu de 1990 y caltendríase per once selmanes; ye l'ochenu single más esitosu de la década. Tevo un ésitu asemeyáu nel Reinu Xuníu, fincándose nel númberu 1 per cuatro selmanes, y n'Alemaña per once. N'Australia algamó'l númberu 1 nel Top 100. Tamién consiguió'l puestu númberu 1 nel Billboard Hot 100 nos Estaos Xuníos. Sinéad foi nomada pa dellos Grammy, como'l de meyor discu del añu y el de meyor voz pop femenina. Finalmente ganó'l Grammy al meyor álbum de música alternativa, anque boicotió la entrega del premiu.

Hanck Shocklee, miembru del grupu Public Enemy, fixo un maxisingle col siguiente single del discu, *The Emperor's New Clothes*, que se xuntó col funk célticu de la canción *I Am Stretched On Your Grave*. Anterior pero incluyida en *I Do Not Want What I Haven't Got* foi *Jump in the River*, qu'apaeciera orixinalmente na banda sonora de *Married to the Mob*; la versión maxisingle incluyía un remix fechu por Karen Finley. Tamién en 1990, O'Connor participó en *Hush-a-Bye Baby*, una pequeña cinta independiente irlandesa rodada en Derry y dirixida por Margo Harkin.

En 1990 participó xunto a otros munchos artistes invitaos nel espectáculu masivu The Wall, organizáu en Berlín por Roger Waters, exmiembru de Pink Floyd. (En 1996 sería invitada de nuevo en *Broken China*, álbum en solitariu de Richard Wright, tamién del grupu Pink Floyd). En 1991, la so realización de la canción d'Elton John *Sacrifice* foi emponderada como ún de los meyores trabayos nel discu tributu *Two Rooms: Celebrating the Songs of Elton John & Bernie Taupin*.

En 1990, participó nel álbum benéficu pol SIDA *Red Hot + Blue* n'homenax a Cole Porter, con una versión de la canción *You Do Something to Me*, discu producíu por la Red Hot Organization. En 1998, collaboraría con esta organización otra vegada, coproduciendo y actuando nel *Red Hot + Rhapsody*. *Red Hot + Blue* siguió al asoleyamientu de *Am I Not Your Girl?*, un álbum coles balades y les canciones d'estilu pop primitivu que sintiera demientres medraba. Tamién en 1992, participó nel discu *Us* de Peter Gabriel, poniendo los coros nes canciones *Come Talk To Me* y *Blood of Eden*.

Tamién en 1990, foi criticada tres d'anunciar que nun actuaría si enantes de los sos conciertos se ponía l'himnu nacional norteamericanu. Frank Sinatra amenazóla con «patia-y el culu». Depués de recibir cuatro nominaciones a los Grammy, retiró'l so nome de la participación.

Depués de nueve años viviendo ente Londres y Los Ángeles, O'Connor tornó pa la so ciudá natal de Dublín a finales de 1992, pa vivir cerca de la so hermana y poder centrase na educación del so fíu Jake, que tenía daquella seis años. Nos meses vinientes dedicóse al Bel Canto asistiendo nel conservatoiru Parnell col profesor Frank Merriman. Nuna entrevista concedida al *The Guardian*, publicada'l 3 de mayu de 1993, dixo que les lleiciones de cantu de Merriman foran la sola terapia que recibía, describiendo a Merriman como «el maestru más increyible del universu».

Participa na banda sonora de la película de 1993 *In the Name of the Father*, cola canción *You Made Me the Thief of Your Heart*, con bien de contribuciones de Bono, líder de U2.

El so discu de 1994 *Universal Mother*, más convencional, nun llogró devolve-y la popularidá ente'l públicu. Tuvo de xira col festival Lollapalooza en 1995, pero tuvo de dexalu al quedar embaranzada. En 1997 publica un discu de duración menor, *Golpel Oak*, con canciones con arreglos acústicos. Como col anterior discu, nun recuperó la nomadía anterior.
En 1994 apaeció en *[[A Celebration: The Music of Pete Townshend and The Who]]*, tamién conocío como *Daltrey Sings Townshend*. Foi un concierto de dos nueches de duración nel Carnegie Hall, producíu por Roger Daltrey, del grupu The Who, pa celebrar el so cincuentenu cumpleaños. Asoleyóse un CD y un videu VHS del conciertu en 1994, siguíos d'un DVD en 1998.

O'Connor apaeció na película de 1997 *The Butcher Boy*, de Neil Jordan, nel papel de la Virxe María.

### Década 2000-2009

Nel añu 2000 asoleya'l so nuevu discu, *Faith and Courage*, col single *No Man's Woman*, y qu'inclúi contribuciones de Wyclef Jean, del grupu Fugees, y de Dave Steward d'Eurythmics. Na viéspora del so saoleyamientu, Sinéad declaróse lesbiana, anque más llueu se desdixo d'esa declaración.

El so álbum *Sean-Nós Nua*, de 2002, marca un cambéu na so interpretación, o nes sos pallabres, *una desaxeración* de canciones tradicionales irlandeses, incluyendo delles cantaes n'irlandés. En *Sean-Nós Nua*, versionó una conocida canción tradicional canadiana, *Peggy Gordon*, interpretada como una canción d'amor lesbianu más que heterosexual. Nel documental *Song of Hearts Desire*, declaró que la inspiración pa la canción fore una amiga lesbiana que la cantara llamentando la pérdiga de so compañera.

En 2003 contribuyó nel discu homenax a Dolly Parton, *Just Because I'm a Woman*, con una versión de la canción *Dagger Through the Heart*. Esi mesmu añu, espubliza'l discu doble *[[She Who Dwells in the Secret Place of the Most High Shall Abide Under the Shadow of the Almighty]]*. L'álbum contién un primer discu con maquetes y canciones anteriores nun grabaes enantes, y un segundu con grabaciones en direutu de conciertos. Xusto depués del asoleyamientu'l discu, dio anuncia que se retiraba de la música. En 2005 asoleya l'álbum *Collaborations*, au recopila les canciones grabaes con otros artistes como foron Peter Gabriel, Massive Attack, Jah Wobble, Terry Hall, Moby, Bomb The Bass, The Edge, U2, y The The.

A la fin viose que'l so retiru fore pa pocu tiempu, depués d'un periodu curtiu d'inactividá y un ataque de fibromialxa – O'Connor declaró nuna entrevista nel magazine *Harp* qu'ella numái quixo dexar de facer música pop-rock, y que depués de tratar la so fibromialxa, decidió probar con otra mena d'estilos. El discu d'estilu reggae *Throw Down Your Arms* apaeció a la fin de 2005, y foi acoyíu favorablemente pol públicu. Basóse na cultura y estilu de vida rastafari, darréu que pasare un tiempu en Xamaica en 2004. Actuó en payares nel programa televisivu irlandés *The Late Late Show* cola canción *Throw Down Your Arms*. 

En payares de 2006, O'Connor tocó siete canciones del que sería'l so nuevu álbum, *Theology*, nel The Sugra Club en Dublín. Trenta fans tuvieron la oportunidá de ganar entraes p'asistir xunto colos críticos musicales. L'actuación asoleyóse en 2008 nun pack CD/DVD col nome de *Live at the Sugar Club*, y namái pudo mercase dende la so páxina web.

O'Connor xubió na so páxina web oficial dos canciones del so álbum *Theology* pa poder ser baxaes de baldre: *If You Had a Vineyard* y *Jeremiah (Something Beautiful)*. El discu publicóse en xunu de 2007, y foi una coleición de canciones espirituales rastafaris, tanto orixinales como de versiones. El primer single del álbum, el clásicu *[[I Don't Know How to Love Him]]* de Tim Rice y Andrew Lloyd Webber, sacáralu'l 30 d'abril. Pa promover el nuevu trabayu, O'Connor fixo una gran xira per Europa y América del Norte. Tamién collaboró nel nuevu discu d'Ian Brown, *The World Is Yours*, con dos canciones, incluyendo'l single antiguerra *[[Illegal Attacks]]*.

### Dende l'añu 2010
En xineru de 2010, O'Connor fixo un dúu cola cantante de rhythm and blues Mary J. Blige, producíu por Ali Shaheed Muhammad, antiguu miembru d'A Tribe Called Quest, cola canción *This Is To Mother You*. La recaldación de les ventes donáranse a la organización GEMS (Girls Educational and Mentoring Services).

O'Connor dio anuncia de que taba trabayando nun nuevu proyeutu, nomáu *Home*, pa ser grabáu a principios de 2012. El 10 d'ochobre de 2011, O'Connor anunció que la data pal nuevu trabayu, agora llamáu *[[How About I Be Me (And You Be You)?]]*, sería'l 20 de febreru de 2012., entamando col single *The Wolf is Getting Married*.

La canción *Lay Your Head Down*, escrita por Brian Byrne y Glenn Close y cantada por O'Connor pa la banda sonora de la película *[[Albert Nobbs]]*, foi nomada na categoría de Meyor Canción Orixinal nos premios Golden Globe.

## Polémiques

### L'actuación nel ''Saturday Night Live''
El 3 d'ochobre de 1992, O'Connor participó nel programa televisivu norteamericanu *[[Saturday Night Live]]* como artista invitada. Fixo una versión a cappella de la canción *War* de Bob Marley, tentando de facela una protesta contra los escándalos d'abusos sexuales de la Ilesia Católica, camudando la pallabra "*racism*" (racismu) de la lletra orixinal pola espresión "*child abuse*" (abusu infantil). Presentó entóncenes una semeya del papa Xuan Paulu II énte la cámara mientres pronunciaba la pallabra "*evil*" (malváu), y depués d'ello la rompió mentes dicía «Fight the real enemy» (Llucha contra'l verdaderu enemigu), llanciando pa escontra la cámara los cachos de la foto.
El programa nun sabía de les intenciones d'O'Connor, darréu que nos ensayos apaecía con una semeya d'un neñu refuxáu. Rick Ludwin, vicepresidente de la NBC del programa, recuerda qu'al ver l'aición d'O'Connor, «lliteralmente salté de la siella». Paula Pell, guionista del programa, recuerda'l personal del control aldericando sobre apartar les cámares de la cantante. El públicu quedó en silenciu, nin xibló nin aplaudió; Lorne Michaels, productora executiva, recuerda que'l públicu presente clisó. Michaels, qu'ordenara nun usar el "lletreru d'aplaudir", describió l'incidente como que yera «en cierta midida, una traición», pero sicasí que tamién yera «una manifestación seria de les sos creyencies».

L'actu d'O'Connor viose a nivel nacional, que foi calificáu de "HOLY TERROR" (santu horror) na portada del periódicu *[[New York Daily News]]*. La canal NBC recibió'l domingu siguiente más de cincocientes llamaes y otres 400 el llunes, toes elles criticando severo a O'Connor; La canal recibió 4.400 llamaes en total. La NBC nun foi, como se creyó, multada pola Federal Communications Commission (FCC – Comisión Federal de Telecomunicaciones) por mor de l'actuación de Sinéad O'Connor; la FCC nun tien competencia énte manifestaciones calificaes como blasfemia. La NBC nun suprimió pa esa nueche l'actuación na retresmisión en diferío pa la Costa Oeste, pero nes repeticiones posteriores del show usó'l material del ensayu xeneral. El 24 d'abril de 2010, MSNBC emitió la versión en direuto na entrevista con O'Connor nel programa *[[The Rachel Maddow Show]]*. En 1993 Sinéad espublizó una carta pública nel *[[The Irish Times]]* pidiendo a la xente que pararen de fastidiala col tema.
Como parte de la disculpa del *Saturday Night Live*, nel monólogu inicial del programa de la siguiente selmana, el presentador de turnu Joe Pesci apaeció cola semeya, esplicando que la apegara. Pesci tamién dixo que si fore'l so show, «daría-y un sopapu».

Nuna entrevista en 2002 nel mediu *Salon*, cuando se-y entrugó si cambiaría daqué de l'apaición nel SNL, Sinéad respondió que «¡coño, non!» In 2010, TV Guide Network listed the incident at No. 24 on their list of *25 Biggest TV Blunders*.

#### Reaición de Madonna
Na apaición posterior de Madonna nel *Saturday Night Live* (nuna emisión presentada nesti casu por Harvey Keitel), depués de cantar *Bad Girl*, apaeció amosando una semeya de Joey Buttafuoco y rompióla diciendo les pallabres "fight the real enemy". Madonna tamién atacara duramente na prensa a O'Connor pol incidente, diciendo nel *Irish Times*: «Cuido qu'hai maneres meyores de manifestar les idees que romper una semeya que significa muncho pa otra xente». Añadió que «si ta contra la Ilesia Católica y tien un problema con ésta, creyo que tendría de falalo». El periódicu *The New York Times* calificó esto como "rocea profesional" y dixo «Depués de que la propia Madonna apaeciera entraxetada, apareyada, atotada y esnuda del too pa promover el so álbum *Erotica* y el so llibru *Sex*, ye O'Connor la que se llevó l'atención con una fotografía d'un home vistíu dafechu. El valtamientu que sufre O'Connor amuesa que picó la sensibilidá». Bob Guccione, Jr., nuna editorial de la revista *SPIN* nel añu 1993, mostróse categóricu na defensa d'O'Connor, escribiendo «...Madonna atacóla xabazmente na prensa, lóxicamente pa dar mayor publicidá al so propiu llibru *Sex* y nuevu álbum *Erotica*... Pero cuando l'actuación polémica de Sinéad amenazó con quitar della atención sobre la inminete espublización de *Sex*, Madonna afayadizamente atopóse cola relixón de nueves...»
En payares de 1991, un añu enantes del incidente, O'Connor dexó afitao nel Spin Magazine: «Madonna ye de xuru'l mayor modelu de conducta pa les muyeres nos Estaos Xuníos. Per un llau, hai una muyer que la xente pon como una muyer que llucha polos derechos de les muyeres. Una muyer que groseramente dixo que yo paecía reñer con una segadora y que yera lo mesmo de sexy qu'una persiana veneciana. Y per otru llau hai una muyer qu'Estaos Xuníos pon como defensora de les muyeres qu'humilda a otra muyer...»

### Actuación nel tributu a Bob Dylan
Dos selmanes depués de l'apaición nel *Saturday Night Live*, taba previsto que cantara *I Believe in You* nel conciertu tributu pol 30ᵘ aniversariu de Bob Dylan nel Madison Square Garden. Yá nel escenariu, recibió una mecedura d'aplausos y xiblíos. Mentes duraben estos últimos, Kris Kristofferson díxo-y que nun se dexara «valtar por esos fíos de puta», al que-y retrucó «nun toi valtiada». " El ruíu tornosé finalamente tan fuerte qu'O'Connor vio que nun podría comenzar cola so canción programada. Pidió-y al teclista que parara y que xubiera'l volume del micrófonu, y nel intre berró pal públicu una glayida versión improvisada del *War*. Esta vegada interpretó la canción parándose xusto depués de la parte na que la lletra fala del abusu infantil, enfatizando'l fechu de la so anterior aición. Depués miró duro pal públicu per un momentu y baxó del escenariu. Kristofferson tentó d'acallentala mientres ésta lloraba.

### Actuación nel Garden State Arts Center
EL 24 d'agostu de 1990, taba programáu qu'O'Connor actuara nel pel entóncenes "Garden State Arts Center" (agora "PNC Bank Arts Center") en Holmdel (New Jersey, EXA). El vezu del llocal yera poner l'himnu nacional de los Estaos Xuníos enantes de les actuaciones. O'Connor, que declarara que nun sabía d'esti vezu hasta poco enantes de qu'emprimara'l conciertu, refugó continuar si l'himnu yera puestu. Los responsables del llocal consintiéron en nun poner l'himnu, y asina O'Connor pudo actuar, anque posteriormente la vetaron pa siempres.

O'Connor dixo que tenía la costume de que nun se tocara l'himnu de dal país enantes de los sos conciertos, basándose en que los himnos foron escritos y redactaos normalmente en guerres y adoptaos por llinguatos nacionalistes. Sinéad señaló que nun quixo faltar al respetu, pero añadió que «nun diba salir al escenariu depués del himnu d'un país que censura los artistes. Ye hipócrita y racista».
L'incidente provocó titulares sensacionalistes, y O'Connor foi blancu de crítiques. Les sos canciones foron vetaes en delles radios.

### Apaición n'''After Dark''

En xineru de 1995, O'Connor taba enforma interesada nel coloquiu televisivu sobre l'abusu infantil y la Ilesia Católica que se taba faciendo nel programa coloquiu británicu *After Dark*, y llamó per teléfonu pidiendo si podía participar. Unviáron-y un taxi an casa. El periódicu de baldre *[[Evening Standard]]* de Londres escribió depués qu'«After Dark fixo una breve reapaición la pasada nueche del sábadu cuando, fiel a la so imprevisible costume, Sinéad O'Connor apaeció nel plató diez minutos enantes del pieslle». La presentadora Helena Kennedy describió l'acontecimientu:
::«Nesta ocasión, l'ex taoiseach Garret FitzGerald compartía sitiu con un monxu dominicu y un representante de la Ilesia Católica.» (...) «Mientres tábemos en direuto, Sinéad O'Connor llamó. Depués recibí un mensax pel pinganiellu diciéndome qu'ella venía d'aportar nel estudiu. Sinéad entró y aldericó que l'abusu nes families foi codificáu pola Ilesia porque se negaba a aceutar los testimonios de muyeres y neños.»

## Vida personal
Mientres que'l so afaitáu de cabeza yera inicialmente una afirmación contra les postures tradicionales sobre la muyer, años más tarde O'Connor dixo qu'apenzara a dexar crecer el pelo, pero que cuando la xente empezó a confundila con Enya, volvió afaitalo. «Nun me siento ser yo mesma ensin el pelo afaitao. Mesmo cuando seya vieya, siguiré faciéndolo.»

### Vida familiar y sentimental
Casó per cuatro veces. El so primer matrimoniu foi col productor de músca John Reynolds, que coprodució bien de los sos discos, incluyendo *Universal Mother*. Tuvieron un fíu. Separtáronse d'una manera amistosa y Reynolds siguió trabayando como'l so productor y batería.
El so segundu matrimoniu foi col periodista Nicholas Sommerlad en 2001. Ente'l 2006 y principios de 2007 ella tuvo una rellación con Frank Bonadio, padre del so cuartu fíu. O'Connor almitió nel *Irish Daily Mirror* que se separara d'ésti nel fin de selmana del 17 de febreru de 2007 mentando dificultaes ente Bonadio y la ex d'elli, la cantante Mary Coughlan.
El 22 de xunetu de 2010 O'Connor casó con Steve Cooney, que yera un vieyu amigu y collaborador, y divorciáronse n'abril de 2011.
El cuartu matrimoniu foi con Barry Herridge, un terapeutairlandés, al que conoció per internet. Casaron el 9 d'avientu de 2011 en Las Vegas (EXA), pero diecisiete díes más tarde dio anuncia na so páxina web que'l matrimoniu terminara, afirmando que «viviemos xuntos numái siete díes». La selmana siguiente, el 3 de xineru de 2012, O'Connor espublizó una riestra d'anuncies n'internet diciendo que la pareya taba xunta de nueves.

### Sexualidá
Nuna entrevista pa la revista Curve nel añu 2000, O'Connor comentó: «Soi boyera... magar nun fui mui abierta sobre esto y la mayor parte de mio vida salí con tíos porque nun taba mui d'alcuerdu con ser una pericona. Pero en realidá soi boyera.» Sicasí, llueu nuna entrevista nel *The Independent*, espunxo que «cuido que taba compensando dafechu declarándome lesbiana. Nun foi una maniobra publicitaria. Tentaba de facer sentir meyor a otra persona. Y provocóme llueu mancadures. Nun toi nel armariu en casu dalu». Nun artículu y nel programa de la RTÉ (Radio Televisión Irlandesa) *Ryan Confidential*, emitíu el 29 de mayu de 2003), espunxo qu'anque la mayoría de les sos rellaciones sexuales tuvieren sío con homes, ella tuviera trés rellaciones con muyeres. Nel númberu de mayu de 2005 de la revista *Entertainment Weekly*, Sinéad mentó que «Soi per trés cuartes partes heterosexual, y un cuartu d'homosexual. Inclínome un pocoñín más polos tipos peludos.».

### Salú
Na emisión del 4 d'ochobre de 2007 del programa *[[The Oprah Winfrey Show]]*, O'Connor reveló que diba cuatro años que-y diagnosticaran trestornu bipolar, y que tentó de suicidase'l día del so trentenotercer aniversariu, el 8 d'avientu de 1999.

### Relixón
A finales de la década de 1990 Michael Cox, obispu de la Ilesia Católica Ortodoxa y Apostólica Irlandesa (un grupu católico-independiente que nun ta en comunión cola Ilesia Católica Apostólica Romana), ordenó sacerdotesa a O'Connor. La Ilesia Católica considera la ordenación femenina tanto inválida como imposible, y reafirma que'l qu'ordene muyeres será escomulgáu. L'obispu Cox contactara con Sinéad llueu de ver la so apaición nel programa *Late Late Show* de la RTÉ, nel que dixera al presentador, Gay Byrne, que de nun ser cantante agora, gustaría ser sacerdotesa católica. Depués de la so ordenación, tomó'l nome de "Madre Bernadette Mary".

En xunetu de 2007, nuna entrevista pa la revista *Christianity Today*, O'Connor mentó que se consideraba a sigo mesma como cristiana y que creyía nes doctrines principales del cristianismu como la trinidá y Xesucristu. Dicía que «Cuido que Dios salva a toos magar quieran o non ser salvaos. Entós, cuando morremos, vamos pa casa... Cuido que Dios nun xulga naide.Elli quier a toos por igual.» Tamién afirmó la so creyencia nel panteísmu, atalantando l'universu físicu como un cuerpu con "enexía" divino. Nuna entrevista pa *Salon.com*, d'ochobre de 2002, reconoció que la so fe cristiana-y daba la fuercia pa siguir viviendo y asina poder superar los abusos sufríos de cuando neña.

El 26 de marzu de 2010, O'Connor apaeció nel programa de la CNN *[[Anderson Cooper 360°]]*, pa falar ensembre sobre los escándalos sexuales de la Ilesia Católica n'Irlanda. El 28 de marzu de 2010, fixo una columna d'opinión pal númberu dominical del *Washington Post* au escribió sobre los escándalos d'abusos sexuales na Ilesia Católica, y de la so dómina nel Magdalene Assylum cuando yera adolescente. Escribió un artículu pal númberu del 17 de xunetu de 2011 del periódicu *Sunday Independent* en respuesta al escándalu d'abusos sexuales na diócesis de Cloyne, nel que describía al Vaticanu como «"un ñeru de degorrios"». Escribía que caldría establecer otra ilesia porque «Cristu ta siendo asesináu por mentirosos» nel Vaticanu.

### Creyencies polítiques
O'Connor ye pacifista; poro, sofita la tradición irlandesa de neutralidá nes guerres del estranxeru.

## Discografía
* 1987: *[[The Lion and the Cobra]]*
* 1990: *[[I Do Not Want What I Haven't Got]]*
* 1992: *[[Am I Not Your Girl?]]*
* 1994: *[[Universal Mother]]*
* 1997: *[[Gospel Oak]]* y *[[So far... the best of]]* (discu recopilación)
* 2000: *[[Faith and Courage]]*
* 2002: *[[Sean-Nós Nua]]*
* 2003: *[[She who dwells in the secret place of the most high shall abide under the shadow of the almighty]]* (discu recopilación doblu)
* 2005: *[[Throw Down Your Arms]]* y *[[Collaborations]]* (discu recopilación)
* 2007: *[[Theology (album)|Theology]]*
* 2012: *[[How About I Be Me (And You Be You)?]]*
* 2014: *[[I'm not bossy, I'm the boss]]*

## Bibliografía
* Guterman, Jimmy. *Sinéad : Her Life and Music*. Warner Books, 1991. ISBN 0-446-39254-5.
* Hayes, Dermott. *Sinéad O'Connor: So Different*. Omnibus, 1991. ISBN 0-7119-2482-1.

## Notes

## Referencies

## Enllaces esternos